Ħames xhur wara li faqqgħu l-protesti soċjali fin-Nikaragwa, is-sitwazzjoni fil-pajjiż tibqa' ta' tħassib serju għall-Unjoni Ewropea u l-Istati Membri tagħha. Il-prinċipji bażiċi tad-demokrazija, ir-responsabbiltà u l-istat tad-dritt jibqgħu mdgħajfa severament mill-ambjent repressiv, li joħloq klima ta' biża' u nuqqas ta' fiduċja. Id-djalogu nazzjonali bil-għan li jintlaħqu soluzzjonijiet politiċi għal dawn il-problemi issa waqaf minħabba nuqqas ta' impenn mill-awtoritajiet. In-nuqqas ta' kooperazzjoni uffiċjali mal-missjonijiet internazzjonali li qed jinvestigaw l-abbużi tad-drittijiet tal-bniedem iżomm milli jkun hemm responsabbiltà sħiħa u ssir ġustizzja, u jinkoraġġixxi l-impunità. Għal dan il-għan u f'konformità ma' dikjarazzjonijiet preċedenti, l-Unjoni Ewropea u l-Istati Membri tagħha jħeġġu lill-gvern tan-Nikaragwa biex jippermetti r-ritorn tal-Uffiċċju tal-Kummissarju Għoli tan-Nazzjonijiet Uniti għad-Drittijiet tal-Bniedem (UNOHCHR) u jħallih ikompli l-missjoni tiegħu fil-pajjiż kif ukoll jipprovdi l-appoġġ meħtieġ mitlub mill-Mekkaniżmu ta' Segwitu dwar in-Nikaragwa (MESENI) u l-Grupp Interdixxiplinari ta' Esperti Indipendenti (GIEI) biex iwettqu l-mandat tagħhom. Aħna nappellaw lill-gvern tan-Nikaragwa biex itemm l-użu sproporzjonat tal-forza kontra d-dimostranti, iwaqqaf l-arresti bbażati fuq liġijiet li jikkriminalizzaw il-protesti paċifiċi, jeħles id-dimostranti paċifiċi u jistabbilixxi mill-ġdid ir-rispett sħiħ tal-prinċipju ta' proċess ġust għad-detenuti kollha. Nappellaw ukoll lill-gvern tan-Nikaragwa biex jaġixxi fir-rigward tas-sejbiet u r-rakkomandazzjonijiet mill-Kummissjoni Inter-Amerikana dwar id-Drittijiet tal-Bniedem (IACHR) u mill-UNOHCHR, b'mod partikolari biex tiġi żgurata r-responsabbiltà sħiħa għall-awturi ta' abbużi tad-drittijiet tal-bniedem kif ukoll id-diżarm u ż-żarmar tal-gruppi armati. L-Unjoni Ewropea u l-Istati Membri tagħha jkomplu jappoġġaw djalogu inklużiv dwar il-ġustizzja u d-demokrazija bħala mod biex tingħeleb il-kriżi attwali u jtennu r-rieda tagħhom li jikkontribwixxu għal dan il-proċess bħala mezz biex jintlaħqu l-aspirazzjonijiet demokratiċi leġittimi tal-poplu tan-Nikaragwa. Għal dan il-għan intennu l-appell tagħna lill-gvern tan-Nikaragwa biex jissokta d-djalogu nazzjonali u ninsabu lesti li nappoġġaw ulterjorment dan il-proċess. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, il-membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-Dikjarazzjoni. *L-Eks-Repubblika Jugoslava tal-Maċedonja, il-Montenegro. is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.